CELEX: 32015R2064
Language: lv
Date: 2015-11-17 00:00:00
Title: Komisijas Īstenošanas regula (ES) 2015/2064 (2015. gada 17. novembris), ar kuru groza Regulu (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi, attiecībā uz solāro stiklu, kuru paredzēts pārstrādāt, izmantojot procedūru pārstrādei muitas kontrolē (Dokuments attiecas uz EEZ)

18.11.2015   
            
            
               LV
            
            
               Eiropas Savienības Oficiālais Vēstnesis
            
            
               L 301/12
            
         KOMISIJAS ĪSTENOŠANAS REGULA (ES) 2015/2064
   (2015. gada 17. novembris),
   ar kuru groza Regulu (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi, attiecībā uz solāro stiklu, kuru paredzēts pārstrādāt, izmantojot procedūru pārstrādei muitas kontrolē
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1992. gada 12. oktobra Regulu (EEK) Nr. 2913/92 par Kopienas Muitas kodeksa izveidi (1) un jo īpaši tās 247. pantu,
   tā kā:
   
               (1)
            
            
               Komisijas Regulā (EEK) Nr. 2454/93 (2) ir paredzēta iespēja pārstrādāt konkrētas preces, izmantojot procedūru pārstrādei muitas kontrolē, bez tādu saimniecisko nosacījumu pārbaudes, kuri minēti Regulas (EEK) Nr. 2913/92 133. panta e) punktā. Attiecībā uz minētajām precēm saimnieciskos nosacījumus uzskata par izpildītiem saskaņā ar Regulas (EEK) Nr. 2454/93 552. pantu. Uz minētajām precēm attiecas Regulas (EEK) Nr. 2454/93 76. pielikuma A daļa.
            
         
               (2)
            
            
               Regulas (EEK) Nr. 2454/93 76. pielikuma A daļas 11. kārtas numurs attiecas uz elementiem, detaļām, blokiem un mezgliem vai materiāliem, kurus var pārstrādāt informācijas tehnoloģijas produktos.
            
         
               (3)
            
            
               Solāro stiklu, izmantojot procedūru pārstrādei muitas kontrolē, var pārstrādāt saules enerģijas paneļos. Uz minēto pārstrādes darbību attiecas Regulas (EEK) Nr. 2454/93 76. pielikuma A daļas 11. kārtas numurs.
            
         
               (4)
            
            
               Uz Ķīnas Tautas Republikas izcelsmes solāro stiklu, uz ko paredzēts attiecināt procedūru pārstrādei muitas kontrolē, ja to deklarētu laišanai brīvā apgrozībā, attiektos galīgais antidempinga maksājums saskaņā ar Komisijas Īstenošanas regulu (ES) Nr. 470/2014 (3) vai galīgais kompensācijas maksājums saskaņā ar Komisijas Īstenošanas regulu (ES) Nr. 471/2014 (4).
            
         
               (5)
            
            
               Ķīnas Tautas Republikas izcelsmes solārā stikla pārstrāde saskaņā ar procedūru pārstrādei muitas kontrolē var negatīvi ietekmēt Savienības solārā stikla ražotāju būtiskās intereses. Tāpēc procedūrai pārstrādei muitas kontrolē vajadzētu būt iespējamai tikai pēc tam, kad Muitas kodeksa komiteja ir veikusi saimniecisko nosacījumu pārbaudi saskaņā ar Regulas (EEK) Nr. 2454/93 552. panta 2. punktu un secinājusi, ka minētie nosacījumi ir izpildīti.
            
         
               (6)
            
            
               Tādēļ būtu attiecīgi jāgroza Regula (EEK) Nr. 2454/93.
            
         
               (7)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu.
            
         IR PIEŅĒMUSI ŠO REGULU.
   1. pants
   Regulas (EEK) Nr. 2454/93 76. pielikuma A daļā 11. kārtas numura tekstu 1. slejā aizstāj ar šādu tekstu:
   
      “Dažādi elektroniski elementi, detaļas, bloki un mezgli vai materiāli (arī neelektroniski), kas ir būtiski pārstrādes produkta elektroniskajai darbībai, izņemot solāro stiklu, uz kuru attiektos pagaidu vai galīgais antidempinga maksājums vai pagaidu vai galīgais kompensācijas maksājums, ja to deklarētu laišanai brīvā apgrozībā.”
   
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 17. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 302, 19.10.1992., 1. lpp.
   
   
      (2)  Komisijas 1993. gada 2. jūlija Regula (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).
   
      (3)  Komisijas 2014. gada 13. maija Īstenošanas regula (ES) Nr. 470/2014, ar ko nosaka galīgu antidempinga maksājumu un galīgi iekasē pagaidu maksājumu, kurš noteikts Ķīnas Tautas Republikas izcelsmes solārā stikla importam (OV L 142, 14.5.2014., 1. lpp.).
   
      (4)  Komisijas 2014. gada 13. maija Īstenošanas regula (ES) Nr. 471/2014, ar ko nosaka galīgos kompensācijas maksājumus Ķīnas Tautas Republikas izcelsmes solārā stikla importam (OV L 142, 14.5.2014., 23. lpp.).